CELEX: 32020R2163
Language: hu
Date: 2020-12-18 00:00:00
Title: A Bizottság (EU) 2020/2163 végrehajtási rendelete (2020. december 18.) az uniós preferenciális rendelkezésekben meghatározott preferenciális származási szabályoknak az Egyesült Királyságban Észak-Írország tekintetében történő végrehajtásáról

2020.12.21.   
               
               
                  HU
               
               
                  Az Európai Unió Hivatalos Lapja
               
               
                  L 431/55
               
            
         A BIZOTTSÁG (EU) 2020/2163 VÉGREHAJTÁSI RENDELETE
         (2020. december 18.)
         az uniós preferenciális rendelkezésekben meghatározott preferenciális származási szabályoknak az Egyesült Királyságban Észak-Írország tekintetében történő végrehajtásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 66. cikke a) pontjára,
         mivel:
         
                     (1)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) Unió nevében való megkötésére az (EU) 2020/135 tanácsi határozat (2) révén került sor, és a megállapodás 2020. február 1-jén lépett hatályba.
                  
               
                     (2)
                  
                  
                     A kilépésről rendelkező megállapodáshoz csatolt, Írországról/Észak-Írországról szóló jegyzőkönyv (a továbbiakban: jegyzőkönyv) 4. cikke megismétli, hogy Észak-Írország az Egyesült Királyság vámterületének része, és hogy a jegyzőkönyv egyetlen rendelkezése sem akadályozza meg az Egyesült Királyságot abban, hogy az 1994. évi Általános Vám- és Kereskedelmi Egyezményhez (a továbbiakban: GATT 1994) csatolt engedményes lista területi hatályát kiterjessze Észak-Írországra. Ezért a preferenciális rendelkezések alkalmazásában azok a harmadik országok vagy harmadik országok csoportjai, amelyekkel az Unió ilyen preferenciális rendelkezésekről állapodott meg, nem tekinthetik Észak-Írországot az Unió részének. Különösen a kumulációra vonatkozó rendelkezések alkalmazásában az Észak-Írországból származó áruk vagy az ott végzett feldolgozás nem számítható be az Unióból származó áruknak vagy ott végzett feldolgozásnak.
                  
               
                     (3)
                  
                  
                     Ugyanakkor a jegyzőkönyv 13. cikkének (1) bekezdése úgy rendelkezik, hogy Észak-Írország tekintetében az Egyesült Királyságra és az Egyesült Királyságban a jegyzőkönyvvel alkalmazandóvá tett uniós jogi rendelkezésekben szereplő, az Unió vámterületére vonatkozó bármely hivatkozás Észak-Írország szárazföldi területére is vonatkozik. A jegyzőkönyv 5. cikkével összhangban, a 952/2013/EU rendelet, valamint az Unió vagy tagállamai által közösen kötött nemzetközi megállapodásokból eredő kötelezettségek – amennyiben azok az Unió és harmadik országok közötti árukereskedelemre vonatkoznak – Észak-Írország tekintetében alkalmazandók az Egyesült Királyságra és az Egyesült Királyságban.
                  
               
                     (4)
                  
                  
                     Az Unió és az Egyesült Királyság között a jegyzőkönyv alapján létrejött kétoldalú megállapodások nem teremtenek jogokat és kötelezettségeket harmadik országok számára.
                  
               
                     (5)
                  
                  
                     A 952/2013/EU rendelet 5. cikkének (2) bekezdése és 56. cikke (2) bekezdésének d) és e) pontja értelmében az uniós vámjogszabályok az Unió által bizonyos, a vámterületén kívüli országokkal vagy területekkel, illetve ilyen országok vagy területek csoportjaival kötött megállapodások szerinti – vagy az ilyen országok vagy területek, illetve országok vagy területek csoportjai vonatkozásában az Unió által egyoldalúan elfogadott – preferenciális tarifális intézkedéseket is magukban foglalják.
                  
               
                     (6)
                  
                  
                     A 952/2013/EU rendelet 64. cikkének (1) bekezdése értelmében ahhoz, hogy az árukra a Vámkódex 56. cikke (2) bekezdésének d) és e) pontjában említett preferenciális tarifális intézkedések vonatkozzanak, meg kell felelniük a Vámkódex 64. cikkének (2)–(5) bekezdésében említett preferenciális származási szabályoknak. Az (EU) 2015/2447 bizottsági végrehajtási rendelet (3) megállapítja a 64. cikk (1) bekezdésében említett, az áruk preferenciális származásának az Unióban történő megállapítása megkönnyítését célzó eljárási szabályokat.
                  
               
                     (7)
                  
                  
                     Tekintettel az Egyesült Királyságnak Észak-Írország tekintetében fennálló különleges vámügyi helyzetére, valamint a preferenciális tarifális intézkedések alkalmazása és a kilépésről rendelkező megállapodásban előírt átmeneti időszak végét követően a vonatkozó származási szabályoknak való megfelelés biztosítása érdekében különleges eljárási szabályokat kell elfogadni, amelyek megkönnyítik az áruk preferenciális származásának megállapítását Észak-Írországban.
                  
               
                     (8)
                  
                  
                     Az e rendeletben megállapított intézkedések Észak-Írország tekintetében az Egyesült Királyságba behozott áruk esetében alkalmazandó preferenciális származási igazolásokkal, az ilyen áruk preferenciális származásának ellenőrzésével, valamint a preferenciális tarifális intézkedések engedélyezésének és felfüggesztésének feltételeivel kapcsolatosak.
                  
               
                     (9)
                  
                  
                     mivel a kilépésről rendelkező megállapodásban előírt átmeneti időszak 2020. december 31-én lejár, ennek a rendeletnek sürgősen hatályba kell lépnie és 2021. január 1-jétől alkalmazásra kell kerülnie.
                  
               
                     (10)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            Alkalmazási kör
            Ezt a rendeletet Észak-Írország tekintetében az Egyesült Királyságba a 952/2013/EU rendelet 56. cikke (2) bekezdésének d) és e) pontjában említett preferenciális tarifális intézkedések alkalmazásával behozott árukra kell alkalmazni.
         
         
            2. cikk
            A preferenciális származási szabályok alkalmazása Észak-Írország tekintetében az Egyesült Királyságban
            
               (1)   Az e rendelet 1. cikkében említett preferenciális tarifális intézkedéseknek Észak-Írország tekintetében az Egyesült Királyságban történő alkalmazása céljából a 952/2013/EU rendelet 64. cikkének (1) bekezdésében a preferenciális származásra vonatkozóan meghatározott szabályok értelemszerűen alkalmazandók Észak-Írország tekintetében az Egyesült Királyságban.
            
            
               (2)   Az (1) bekezdésben említett szabályokban az Unióra vagy a tagállamokra tett hivatkozásokat úgy kell értelmezni, hogy azok Észak-Írország tekintetében magukban foglalják az Egyesült Királyságot is. Észak-Írország területe azonban nem tekinthető az Unió részének azokban a harmadik országokban, vagy harmadik országok azon csoportjaiban, amelyekkel az Unió olyan preferenciális rendelkezésekről állapodott meg, melyek alapján Észak-Írország tekintetében az Egyesült Királyságba irányuló kivitelre vonatkozóan alkalmazhatók az említett szabályokban foglalt, az Unióból származó vagy ott feldolgozott áruk esetében alkalmazott kumulációra vonatkozó rendelkezések.
            
         
         
            3. cikk
            Az Unió által egyoldalúan elfogadott rendelkezések szerinti származási igazolásokkal kapcsolatos kötelezettségek
            Az e rendelet 4. cikkének sérelme nélkül Észak-Írország tekintetében az Egyesült Királyságba behozandó termékekre vonatkozó származási igazolásokat a 952/2013/EU rendelet 56. cikke (2) bekezdésének e) pontjában említett preferenciális tarifális intézkedésekben részesülő harmadik országokban vagy harmadik országok csoportjaiban az ilyen termékek Unióba történő behozatalára vonatkozó, említett intézkedések alkalmazására megállapított származási szabályokban foglalt feltételek mellett kell kiadni vagy kiállítani.
         
         
            4. cikk
            Származási igazolások
            Az 1. cikkben említett preferenciális tarifális intézkedésekben részesülő harmadik országokban vagy harmadik országok csoportjaiban kibocsátott vagy kiállított származási igazolásokon Észak-Írország tekintetében az Egyesült Királyságba az ezen intézkedéseket tartalmazó preferenciális rendelkezések alapján behozandó termékek esetében szerepelnie kell „Észak-Írország tekintetében az Egyesült Királyság” megjelölésnek.
         
         
            5. cikk
            Az Unió által egyoldalúan elfogadott preferenciális rendelkezések szerinti ellenőrzés
            Az Észak-Írország tekintetében az Egyesült Királyságba importált és ott a 952/2013/EU rendelet 56. cikke (2) bekezdésének e) pontjában említett preferenciális tarifális intézkedések által biztosított előnyökben részesülő termékek származását Észak-Írország tekintetében az Egyesült Királyság illetékes vámhatóságainak kérésére ellenőrizni kell az érintett harmadik országokban vagy harmadik országok csoportjaiban azon feltételek szerint, amelyeket az említett termékeknek az Unióba történő behozatalára vonatkozó preferenciális tarifális intézkedések alkalmazására megállapított származási szabályok tartalmaznak.
         
         
            6. cikk
            Kedvezmények nyújtása preferenciális rendelkezések alapján
            
               (1)   Az 1. cikkben említett preferenciális tarifális intézkedések nem nyújthatók Észak-Írország tekintetében az Egyesült Királyságban, kivéve, ha az 1. cikkben említett preferenciális tarifális intézkedésekben részesülő harmadik országok vagy harmadik országok csoportjai intézkedéseket hoztak annak biztosítására, hogy Észak-Írország tekintetében az Egyesült Királyságba irányuló kivitel esetén megfeleljenek a következőknek, és erről tájékoztatják a Bizottságot:
               
                           a)
                        
                        
                           a preferenciális származásra vonatkozó szabályok a termékek esetében;
                        
                     
                           b)
                        
                        
                           a származási igazolások kibocsátására vagy kiállítására vonatkozó szabályok;
                        
                     
                           c)
                        
                        
                           a termékek preferenciális származásának ellenőrzésére vonatkozó szabályok;
                        
                     
                           d)
                        
                        
                           a vonatkozó preferenciális rendelkezésekben meghatározott egyéb feltételek.
                        
                     
            
               (2)   Az (1) bekezdés alkalmazásában a Bizottság a honlapján közzéteszi azt az időpontot, amikor a harmadik országok vagy harmadik országok csoportja a megfelelés biztosítása érdekében intézkedéseket tett.
            
         
         
            7. cikk
            A preferenciális rendelkezések által biztosított kedvezmények felfüggesztése
            
               (1)   Az 1. cikkben említett preferenciális tarifális intézkedések nem nyújthatók Észak-Írország tekintetében az Egyesült Királyságban, amennyiben a (2) és (3) bekezdéssel összhangban csalás, szabálytalanság vagy a termékek preferenciális származására vonatkozó szabályok és a kapcsolódó eljárások betartásának, illetve betartása biztosításának rendszeres elmulasztását állapították meg.
            
            
               (2)   Amennyiben alapos gyanú áll fel az (1) bekezdésben említett csalás, szabálytalanság vagy rendszeres mulasztás tekintetében, a Bizottság értesítést tesz közzé az Európai Unió Hivatalos Lapjában, melyben megjelöli azokat az okokat, amelyek megalapozzák az ilyen gyanút.
            
            
               (3)   Amennyiben a feltárt csalást, szabálytalanságot vagy rendszeres meg nem felelést az értesítés közzétételétől számított 6 hónapon belül nem orvosolják, a preferenciális tarifális intézkedések Észak-Írország tekintetében Egyesült Királyságban nem alkalmazhatók. A Bizottság honlapján közzéteszi azt az időpontot, amelytől a preferenciális tarifális intézkedések Észak-Írország tekintetében az Egyesült Királyságban nem alkalmazandók.
            
            
               (4)   Észak-Írország tekintetében az Egyesült Királyság közli a Bizottsággal az e cikk alkalmazása szempontjából lényeges valamennyi információt.
            
            
               (5)   A preferenciális tarifális intézkedések akkor válnak ismét alkalmazhatóvá, ha a 6. cikk értelmében úgy tekinthető, hogy a harmadik országok vagy harmadik országok csoportja intézkedéseket hozott a megfelelés biztosítása érdekében.
            
         
         
            8. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 18-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 269., 2013.10.10., 1. o.
         
         
            (2)  A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).